Legene vil slippe ut halloween-drapsmannen

8. mars 2015 18:46 Sist oppdatert 9. mars 2015

Gjerningsmannen var psykotisk og skrev «Gud» med blod på veggen etter å ha drept sin barndomsvenn. Nå har legene friskmeldt ham. Kvilesjø Svend Ole

Jeg vet ikke hva jeg skal gjøre hvis jeg plutselig møter ham på gaten, sier Marius Løken. Han overlevde på mirakuløst vis da barndomsvennen forsøkte å drepe ham.

For 18 måneder siden ble 25-åringen dømt til tvungent psykisk helsevern for drap og drapsforsøk på to barndomsvenner.

Den såkalte halloween-saken skapte en av de tyngste debattene om utilregnelighet som noensinne har vært i norsk rettsvesen. Fire forskjellige sakkyndige vurderte gjerningsmannens tilregnelighet, og de ble aldri enige.

Oslo tingrett kom til slutt frem til at mannen måtte dømmes til overføring til tvungent psykisk helsevern. Han har vært under behandling ved Vestre Viken helseforetak siden midten av september 2013.

Nå mener legene at han er frisk nok til å slippe ut, og denne uken skal det hele avgjøres av Drammen tingrett.

Kan bli en helt fri mann

Det er den faglig ansvarlige, en psykologspesialist, ved behandlingsinstitusjonen som har begjært opphør av dommen. Hun mener 25-åringen er frisk og at det ikke lenger foreligger gjentakelsesfare.

Påtalemyndigheten motsetter seg at 25-åringen skal gå fri, og det er derfor saken skal opp i tingretten tirsdag.

– Bakgrunnen for det er at påtalemyndigheten mener at samfunnsvernet ikke blir ivaretatt dersom gjerningsmannen slipper ut, sier aktor Carl Graff Hartmann til Aftenposten.

Ved opphør av dommen vil 25-åringen være en helt fri mann, men han kan tvangsinnlegges på nytt av helsevesenet dersom han skulle få tilbakefall.

Offer synes det er for tidlig

Marius Løken frykter å møte gjerningsmannen på gaten. Larsen, Håkon Mosvold

Marius Løken er fremdeles usikker på om han kommer i tingretten. Han ble knivstukket 15 ganger i overkroppen av barndomsvennen, men overlevde da han klarte å rømme.— Det er alt for tidlig, ikke minst av respekt for de pårørende, sier Løken til Aftenposten.

Han måtte opereres flere ganger og lå i koma i elleve dager etter drapsforsøket.

- Jeg kjenner uroen spre seg i kroppen av tanken på at han kan slippe ut. Jeg vet ikke hva jeg skal gjøre hvis jeg plutselig møter ham på gaten.

Løken har forståelse for at friske personer ikke skal holdes under tvang, men mener det bør finnes en løsning som bedre ivaretar de pårørende.

Påtalemyndigheten fikk ikke klage

Etter det Aftenposten erfarer ville 25-åringens behandlere slippe ham ut allerede to måneder etter dommen. Da mente de han var frisk nok til permisjoner.

Påtalemyndigheten la da inn en klage av hensyn til samfunnsvernet, men Kontrollkommisjonen i Søndre Buskerud konkluderte med at påtalemyndigheten ikke kan klage i slike situasjoner.

Dermed står påtalemyndigheten helt uten mulighet til å hindre at drapsmenn som er dømt til tvungent psykisk helsevern slippes ut på permisjon.

Dette til tross for at Oslo tingrett slo fast at gjerningsmannen har en varig underliggende psykotisk lidelse og at det er viktig at påtalemyndigheten får ta del i fremtidige vedtak.

«Retten finner det godtgjort at det foreligger en kvalifisert og reell nærliggende fare for at tiltalte på nytt vil begå en alvorlig voldsforbrytelse», heter det i den 18 måneder gamle dommen.

Siden legene mener han er frisk, og påtalemyndigheten ikke har klageadgang, har den nå 25 år gamle mannen vært på flere permisjoner siden i fjor høst.

Vil ikke ut før han er frisk

Drammen tingrett har oppnevnt nye sakkyndige som har hatt flere samtaler med gjerningsmannen. Statsadvokaten vil ikke avsløre hva de har kommet frem til.

Han sier det er uvanlig at det er den faglig ansvarlige, og ikke gjerningsmannen selv, som begjærer opphør av dommen.

— Det er første gangen jeg ser det, sier aktor.

Under hovedforhandlingen tviholdt han på at gjerningsmannen var tilregnelig og ba om 16 års fengselsstraff.

Harald Stabell er gjerningsmannens forsvarer. Han sier 25-åringen forholder seg nøytral til at legene har friskmeldt ham.

- Han overlater til fagfolkene og deretter retten å avgjøre om han er frisk nok til å slippe ut. Han vil ikke løslates dersom det er fare for at han kan begå nye straffbare handlinger, sier Stabell til Aftenposten.

nina.selbo.torset@aftenposten.no

Marius Løken ble selv knivstukket og mistet en av sine nærmeste venner, Andreas Nilstad, i det såkalte Halloween-drapet. Her med Nilstads kjæreste Line Sørenmo, far Geir Ole og mor Astrid under rettssaken i 2013. Larsen, Håkon Mosvold